b'\n_START_ARTICLE_\nTekanne\n_START_PARAGRAPH_\nTekanne, skjenkekanne for te eller varmt vann til \xc3\xa5 tynne teen med. Tekanner har tut og lokk. De kan v\xc3\xa6re laget av keramikk eller metall, og de har ofte hank av bakelitt, tre eller et annet varmeisolerende materiale. Tekanner av keramikk er ofte kalt tepotter. Tilsvarende kanner av glass kalles gjerne kaffekolbe eller tekolbe._NEWLINE_Formen p\xc3\xa5 tekanner har skiftet med motene, og de kan ha et ovalt, rundt eller tiln\xc3\xa6rmet rektangul\xc3\xa6rt tverrsnitt. Det kan v\xc3\xa6re vanskelig \xc3\xa5 skille tekanner fra kaffekanner, men kaffekanner eg gjerne h\xc3\xb8yere og smalere enn tekanner. Tekanner har en lang tut festet langt ned p\xc3\xa5 korpus, og bredden p\xc3\xa5 korpus er gjerne st\xc3\xb8rre enn h\xc3\xb8yden. Tekanner har ofte en innvendig sil i tuten for \xc3\xa5 holde teblekkene tilbake i kannen ved servering. Andre tekanner kan ha en begerformet innsats til teblekkene, og tekanner har gjerne et lite damphull i lokket. _NEWLINE_Tekanner kan opptre i par, der den mindre kannen kan settes over en  st\xc3\xb8rre. Den ene kannen er da beregnet til te og den andre til vann til \xc3\xa5 tynne teen med. _NEWLINE_Tekanner kan romme fra 0,25 til 3 liter.'